Title: ประกาศกระทรวงสาธารณสุข เรื่อง กำหนดประเภทหรือชื่อของสถานที่สาธารณะ สถานที่ทำงาน และยานพาหนะให้ส่วนหนึ่งส่วนใดหรือทั้งหมดของสถานที่และยานพาหนะเป็นเขตปลอดบุหรี่ หรือเขตสูบบุหรี่ในเขตปลอดบุหรี่ พ.ศ. 2561

ประกาศกระทรวงสาธารณสุข
เรื่อง กำหนดประเภทหรือชื่อของสถานที่สาธารณะ
สถานที่ทำงาน และยานพาหนะ
ให้ส่วนหนึ่งส่วนใดหรือทั้งหมดของสถานที่และยานพาหนะ
เป็นเขตปลอดบุหรี่ หรือเขตสูบบุหรี่ในเขตปลอดบุหรี่
พ.ศ. ๒๕๖๑

อาศัยอำนาจตามความในมาตรา ๕ วรรคหนึ่ง และมาตรา ๔๑ แห่งพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ รัฐมนตรีว่าการกระทรวงสาธารณสุขโดยคำแนะนำของคณะกรรมการควบคุมผลิตภัณฑ์ยาสูบแห่งชาติ
จึงออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศกระทรวงสาธารณสุข เรื่อง กำหนดประเภทหรือชื่อของสถานที่สาธารณะ
สถานที่ทำงาน และยานพาหนะ ให้ส่วนหนึ่งส่วนใดหรือทั้งหมดของสถานที่และยานพาหนะเป็นเขตปลอดบุหรี่
หรือเขตสูบบุหรี่ในเขตปลอดบุหรี่ พ.ศ. ๒๕๖๑

ข้อ ๒[๑]  ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ให้สถานที่ดังต่อไปนี้ เป็นสถานที่สาธารณะที่ให้มีการคุ้มครองสุขภาพของผู้ไม่สูบบุหรี่ โดยกำหนดให้พื้นที่และบริเวณทั้งหมดซึ่งใช้ประกอบภารกิจของสถานที่นั้น
ทั้งภายในและภายนอกอาคารโรงเรือน หรือสิ่งปลูกสร้าง บริเวณที่จัดไว้ให้ผู้มารับบริการใช้ประโยชน์ร่วมกัน
ไม่ว่าจะมีรั้วล้อมหรือไม่ก็ตาม รวมทั้งระยะ ๕ เมตรจากทางเข้า - ออกของสถานที่ เป็นเขตปลอดบุหรี่
(๓.๑) สถานบริการสาธารณสุขและส่งเสริมสุขภาพ
(๓.๑.๑) คลินิก สหคลินิก โรงพยาบาล
รวมถึงสถานพยาบาลตามกฎหมายว่าด้วยสถานพยาบาล
(๓.๑.๒) คลินิก
โรงพยาบาลสัตว์ รวมถึงสถานพยาบาลสัตว์ตามกฎหมายว่าด้วยสถานพยาบาลสัตว์
(๓.๑.๓) สถานีอนามัย
โรงพยาบาลส่งเสริมสุขภาพตำบล สถานบริการสุขภาพทุกประเภท
(๓.๒) สถานศึกษา หรือสถานที่เพื่อการเรียนรู้และฝึกอบรม
(๓.๒.๑) สถานรับเลี้ยงเด็กก่อนวัยเรียน
(๓.๒.๒) สถานศึกษาระดับที่ต่ำกว่าอุดมศึกษา
(๓.๒.๓) สถานกวดวิชา
สถานที่สอนกีฬา ดนตรี ขับร้อง การแสดงศิลปะป้องกันตัว ศิลปะ ภาษา และสถานที่ที่ประกอบกิจกรรมในลักษณะเดียวกัน
(๓.๓) สถานที่สาธารณะอื่น ๆ
(๓.๓.๑) สถานรับดูแลหรือสงเคราะห์เด็ก
ผู้เยาว์ หรือสมาคม มูลนิธิหรือสถานประกอบการในลักษณะเดียวกัน
(๓.๓.๒) สนามเด็กเล่น
หรือสถานที่ให้บริการสำหรับเด็กในลักษณะเดียวกัน
ในกรณีสถานที่ตามวรรคหนึ่งมีทางเข้า - ออกอย่างชัดเจน
การวัดระยะ ๕ เมตร ให้วัดระยะจากขอบทางเข้า - ออกทั้งสองด้าน
ออกไป ๕ เมตร ตามภาพประกอบหมายเลข ๑ แนบท้ายประกาศนี้
ในกรณีสถานที่ตามวรรคหนึ่งไม่มีทางเข้า - ออกอย่างชัดเจน หรือเข้า - ออกได้ทุกทิศทาง การวัดระยะ
๕ เมตร ให้วัดระยะเฉพาะจากขอบทางเข้า - ออกหลักที่ผู้ดำเนินการกำหนดให้เป็นทางเข้า
 ออกออกไป ๕ เมตร

ข้อ ๔  ให้สถานที่ดังต่อไปนี้เป็นสถานที่สาธารณะที่ให้มีการคุ้มครองสุขภาพของผู้ไม่สูบบุหรี่
โดยกำหนดให้พื้นที่และบริเวณทั้งหมดซึ่งใช้ประกอบภารกิจของสถานที่นั้น ทั้งภายในและภายนอกอาคารโรงเรือน
หรือสิ่งปลูกสร้าง บริเวณที่จัดไว้ให้ผู้มารับบริการใช้ประโยชน์ร่วมกัน ไม่ว่าจะมีรั้วล้อมหรือไม่ก็ตามเป็นเขตปลอดบุหรี่
(๔.๑) สถานประกอบการเพื่อสุขภาพ
(๔.๑.๑) สถานประกอบกิจการนวดแผนไทย
หรือแผนโบราณ
(๔.๑.๒) สถานที่ให้บริการอบความร้อน
อบไอน้ำ อบสมุนไพร
(๔.๑.๓) สถานประกอบกิจการสปาเพื่อสุขภาพ
กิจการนวดเพื่อสุขภาพหรือกิจการนวดเพื่อความงาม หรือสถานประกอบการตามกฎหมายว่าด้วยสถานประกอบการเพื่อสุขภาพ
(๔.๒) สถานศึกษา หรือสถานที่เพื่อการเรียนรู้และฝึกอบรม
(๔.๒.๑) สถานฝึกอบรมอาชีพ
อุทยานการเรียนรู้ ศูนย์การเรียนรู้
(๔.๒.๒) หอศิลป์
พิพิธภัณฑ์ หรือสถานที่จัดแสดงศิลปวัฒนธรรม
(๔.๒.๓) ห้องสมุดสาธารณะ
หรือห้องสมุดประชาชน
(๔.๓) สถานที่สาธารณะที่ใช้ประโยชน์ร่วมกัน
(๔.๓.๑) สถานที่ออกกำลังกาย
หรือเล่นกีฬา ทั้งในร่มและกลางแจ้ง
(๔.๓.๑.๑) สนามกีฬา สถานการกีฬา หรือสถานที่สำหรับแข่งขันกีฬา
(๔.๓.๑.๒) อัฒจันทร์ หรือสถานที่ที่จัดไว้สำหรับดูกีฬา
(๔.๓.๑.๓) โรงยิมเนเซียม ฟิตเนส โยคะ สถานที่ออกกำลังกาย
(๔.๓.๑.๔) สถานที่ฝึกซ้อมไดร์ฟกอล์ฟ
(๔.๓.๑.๕) สระว่ายน้ำ
(๔.๓.๒) สถานที่ให้บริการ
ร้านค้า และสถานบันเทิง
(๔.๓.๒.๑) สถานีบริการน้ำมัน ก๊าซธรรมชาติ ก๊าซปิโตรเลียมเหลว รวมทั้งสถานีบริการน้ำมันเชื้อเพลิงตามกฎหมายว่าด้วยการควบคุมน้ำมันเชื้อเพลิง
(๔.๓.๒.๒) ธนาคาร หรือสถาบันการเงิน ตู้กดเงินอัตโนมัติ หรือตู้บริการด้านการเงินอัตโนมัติ
(๔.๓.๒.๓) สถานที่จำหน่ายอาหาร เครื่องดื่ม
หรืออาหารและเครื่องดื่มที่มีระบบปรับอากาศ
(๔.๓.๒.๔) สถานเสริมความงาม หรือสถานที่ให้บริการด้านความงาม
(๔.๓.๒.๕) อู่ซ่อมรถ ศูนย์รถยนต์ หรือสถานที่ให้บริการด้านรถยนต์ รถจักรยานยนต์ รถจักรยาน
(๔.๓.๒.๖) อาคารจอดรถ อาคารจอดแล้วจร อาคารจอดรถชั่วคราว
(๔.๓.๒.๗) ร้านจำหน่ายสินค้าอุปโภค บริโภค และร้านขายยา
(๔.๓.๒.๘) ร้านตัดผม ร้านตัดเสื้อ ร้านซักรีด หรือร้าน สถานที่หรือจุดให้บริการซักอบผ้าอัตโนมัติ
หรือร้าน สถานที่ หรือจุดที่ให้บริการในลักษณะอื่นใด
(๔.๓.๒.๙) โรงมหรสพ โรงละคร โรงภาพยนตร์ หรือสถานที่แสดงมหรสพชั่วคราว
(๔.๓.๒.๑๐) สถานที่บริการคอมพิวเตอร์ อินเตอร์เน็ต หรือเกมทุกประเภท
(๔.๓.๒.๑๑) สถานที่ให้บริการคาราโอเกะ หรือสถานบันเทิงอื่น ๆ ในลักษณะเดียวกันและสถานบริการตามกฎหมายว่าด้วยสถานบริการ
(๔.๓.๓) สถานที่สาธารณะอื่น
(๔.๓.๓.๑) สถานที่ทางศาสนา ศาสนสถาน หรือสถานที่สำหรับปฏิบัติพิธีกรรมตามความเชื่อของศาสนา
ลัทธิ หรือนิกายต่าง ๆ
(๔.๓.๓.๒) สถานรับดูแลหรือสงเคราะห์ ผู้หญิง ผู้ชรา ผู้พิการหรือสมาคม มูลนิธิ หรือสถานประกอบการในลักษณะเดียวกัน
(๔.๓.๓.๓) สถานรับดูแลหรือสงเคราะห์สัตว์ หรือสมาคม มูลนิธิหรือสถานประกอบการในลักษณะเดียวกัน
(๔.๓.๓.๔) สวนสาธารณะ สวนสัตว์ สวนสนุก สวนน้ำ
(๔.๓.๓.๕) สถานที่จัดนิทรรศการ ประชุม อบรม หรือสัมมนา
(๔.๓.๓.๖) สถานที่สำหรับจัดงานเลี้ยง หรือสันทนาการ
(๔.๓.๓.๗) ตลาด ตลาดนัด ตลาดน้ำ ตลาดถนนคนเดิน หรือสถานที่ที่จัดไว้ให้ผู้ค้ามาชุมนุมเพื่อจัดแสดงและจำหน่ายสินค้าหรือบริการ
 ทั้งนี้ ไม่ว่าจะจัดเป็นประจำทุกวันตามวันเวลาที่กำหนดหรือเป็นครั้งคราว
(๔.๓.๓.๘) ห้อง ตู้ หรือยานพาหนะที่ให้บริการสุขาสาธารณะ
(๔.๓.๓.๙) ตู้โทรศัพท์สาธารณะ หรือสถานที่ให้บริการโทรศัพท์สาธารณะ
(๔.๓.๓.๑๐) ลิฟต์โดยสารของสถานที่สาธารณะทุกประเภท
(๔.๔) ยานพาหนะและสถานที่พักเพื่อรอยานพาหนะ
(๔.๔.๑) ยานพาหนะสาธารณะ
ในขณะให้บริการไม่ว่าจะมีผู้โดยสารหรือไม่ก็ตาม
(๔.๔.๑.๑) รถโดยสารประจำทาง
(๔.๔.๑.๒) รถแท็กซี่ รถยนต์ส่วนบุคคลที่ให้บริการในลักษณะเดียวกัน
(๔.๔.๑.๓) รถจักรยานยนต์รับจ้าง หรือรถสามล้อรับจ้าง
(๔.๔.๑.๔) รถตู้โดยสาร
(๔.๔.๑.๕) รถโรงเรียน ยานพาหนะทุกประเภทที่ใช้รับส่งนักเรียนหรือนิสิตนักศึกษา
(๔.๔.๑.๖) ยานพาหนะรับส่งบุคลากร พนักงาน คนงาน ของส่วนราชการ รัฐวิสาหกิจ หน่วยงานอื่นของรัฐ
รวมทั้งของเอกชน
(๔.๔.๑.๗) รถบรรทุกคนโดยสาร
(๔.๔.๑.๘) รถม้า หรือรถที่ใช้สัตว์อื่นลากจูงเพื่อโดยสาร
(๔.๔.๑.๙) กระเช้าโดยสาร
(๔.๔.๑.๑๐) เรือโดยสาร เรือสำราญ แพโดยสาร แพขนานยนต์
(๔.๔.๑.๑๑) รถฉุกเฉิน รถดับเพลิง รถพยาบาล หรือรถอื่นที่ได้รับอนุญาตจากผู้บัญชาการตำรวจแห่งชาติให้ใช้ไฟสัญญาณแสงวับวาบ
หรือให้ใช้เสียงสัญญาณไซเรนหรือเสียงสัญญาณอย่างอื่น
(๔.๔.๑.๑๒) รถไฟ รถไฟฟ้า รถไฟใต้ดิน รถราง
(๔.๔.๑.๑๓) เครื่องบิน หรืออากาศยาน เรือเหาะ (Zeppelin)
(๔.๔.๑.๑๔) ยานพาหนะสาธารณะอื่นใด ทั้งประเภทประจำทางและไม่ประจำทาง
(๔.๔.๒) จุดพักคอยยานพาหนะ
หรือสถานที่ในลักษณะเดียวกันที่ใช้สำหรับรอยานพาหนะสาธารณะซึ่งไม่ได้ตั้งอยู่ในสถานีขนส่งผู้โดยสาร
(๔.๔.๒.๑) ป้ายรถโดยสารประจำทางและพื้นที่โดยรอบของป้ายรถโดยสารประจำทางในระยะรัศมี
๓ เมตร จากเสากลาง หรือจากส่วนขอบริมสุดของที่พักผู้โดยสาร แล้วแต่กรณี
(๔.๔.๒.๒) ท่าเทียบเรือ ท่ารับส่งคนโดยสาร
(๔.๔.๒.๓) จุดพักคอยรับส่งผู้โดยสารของรถตู้ แท็กซี่ รถสองแถว รถสามล้อ และรถจักรยานยนต์

ข้อ ๕  ให้สถานที่ดังต่อไปนี้เป็นสถานที่สาธารณะที่ให้มีการคุ้มครองสุขภาพของผู้ไม่สูบบุหรี่
โดยกำหนดให้พื้นที่และบริเวณทั้งหมดซึ่งใช้ประกอบภารกิจของสถานที่นั้น ทั้งภายในและภายนอกอาคาร
โรงเรือน หรือสิ่งปลูกสร้าง บริเวณที่จัดไว้ให้ผู้มารับบริการใช้ประโยชน์ร่วมกัน ไม่ว่าจะมีรั้วล้อมหรือไม่ก็ตามเป็นเขตปลอดบุหรี่
แต่สามารถจัดให้มีเขตสูบบุหรี่ เป็นการเฉพาะได้ ในพื้นที่นอกอาคาร โรงเรือนหรือสิ่งปลูกสร้างได้
(๕.๑) สถานศึกษาระดับอุดมศึกษา
(๕.๒) สถานที่ราชการ รัฐวิสาหกิจ
หรือหน่วยงานอื่นของรัฐ
(๕.๓) ท่าอากาศยาน

ข้อ ๖  ให้สถานที่ดังต่อไปนี้
เป็นสถานที่สาธารณะที่มีการคุ้มครองสุขภาพของผู้ไม่สูบบุหรี่ โดยกำหนดให้พื้นที่เฉพาะส่วนที่ระบุ
รวมถึงบริเวณทั้งหมดซึ่งวัดจากพื้นที่ที่ระบุ หรือจากประตู หน้าต่าง ทางเข้า ทางออก ท่อหรือช่องระบายอากาศเป็นระยะทาง ๕ เมตร เป็นเขตปลอดบุหรี่
(๖.๑) พื้นที่ภายในและดาดฟ้าของอาคาร
โรงเรือน หรือสิ่งปลูกสร้างของ
(๖.๑.๑) ห้างสรรพสินค้า
ศูนย์การค้า
(๖.๑.๒) สถานที่ทำงานของเอกชน
(๖.๑.๓) โรงงานอุตสาหกรรม
หรือสถานประกอบการที่มีการผลิตสินค้า
(๖.๑.๔) สนามกอล์ฟ
(๖.๑.๕) อุทยานประวัติศาสตร์
อุทยาน หรือวนอุทยานแห่งชาติ โบราณสถาน สวนพฤกษศาสตร์ พิพิธภัณฑ์กลางแจ้ง อนุสรณ์สถาน
(๖.๒) พื้นที่ภายในและดาดฟ้าของอาคาร
โรงเรือน พื้นที่ใต้หลังคา และบริเวณชานชาลาของ
(๖.๒.๑) สถานีขนส่งผู้โดยสาร
(๖.๒.๒) สถานีรถไฟ
สถานีรถไฟฟ้า สถานีรถไฟใต้ดิน สถานีรถราง
(๖.๒.๓) ท่าเรือโดยสาร
(๖.๓) บริเวณโถงพักคอย ห้องหรือสถานที่สำหรับใช้ประโยชน์ร่วมกัน
และทางเดินภายในอาคารโรงเรือน หรือสิ่งปลูกสร้างของ
(๖.๓.๑) อาคารชุด
หรือคอนโดมิเนียม
(๖.๓.๒) ห้องเช่า
หอพัก แมนชั่น อพาร์ทเมนต์ คอร์ท หรือสถานที่ให้บริการในลักษณะเดียวกัน
(๖.๓.๓) โรงแรม
รีสอร์ท โฮมสเตย์ หรือสถานที่พักตากอากาศในลักษณะเดียวกัน
(๖.๔) บริเวณที่จำหน่าย หรือให้บริการอาหาร
เครื่องดื่ม หรืออาหารและเครื่องดื่มของสถานที่จำหน่ายอาหาร เครื่องดื่ม หรืออาหารและเครื่องดื่ม
ที่ไม่มีระบบปรับอากาศ
การวัดระยะ ๕ เมตร ให้วัดระยะจากพื้นที่ที่ระบุ หรือจากประตู หน้าต่าง
ทางเข้า ทางออก ท่อหรือช่องระบายอากาศออกไป ๕ เมตร
ตามภาพประกอบหมายเลข ๒ แนบท้ายประกาศนี้

ประกาศ ณ วันที่ ๒๔ กันยายน
พ.ศ. ๒๕๖๑
ปิยะสกล  สกลสัตยาทร
รัฐมนตรีว่าการกระทรวงสาธารณสุข

[เอกสารแนบท้าย]

๑ ภาพประกอบหมายเลข ๑
๒. ภาพประกอบหมายเลข ๒

(ดูข้อมูลจากภาพกฎหมาย)

พัชรภรณ์/ธนบดี/จัดทำ
๑๘ ธันวาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๗๙ ง/หน้า ๑๘/๕ พฤศจิกายน ๒๕๖๑